Imtella' Settembru 3, 2021 Rapport: Claire Preca Taroum Il-Marsa hija l-ewwel lokalità li rebħet it-titlu ta' Belt tal-Kultura, bil-Kunsill Lokali ngħata €200,000 f'fondi mill-Gvern biex jorganizza programm ta' attivitajiet kulturali matul is-sena d-dieħla. Il-Marsa għandha quddiemha sena impenjattiva wara li rebħet it-titlu tal-Belt tal-Kultura għal matul l-2022. Is-Sindku tal-Marsa, Josef Azzopardi, ta ħjiel ta' uħud mill-inizjattivi mħejjija bil-għan li l-pubbliku jiskopri l-istorja, l-arti u l-kultura tal-lokalità. Mill-programm ta' attivitajiet jispikkaw tliet avvenimenti. "L-ewwel waħda li se ssir f'jannar u allura tiftaħ din is-sena. Se ssir quddiem il-Knisja tat-Trinità fejn għandek ċelebrazzjoni kbira ta' lwien, mużika u baned, avveniment ieħor f'Settembru fejn se mmorru fuq il-baħar, il-Waterfront, se nagħmlu festival kbir fuq il-baħar u anke f'Diċembru imbagħad se ssir xi ħaġa kbira fil-Marsa Junction fejn għandek villaġġ tal-Milied mhux tas-soltu, pjuttost xi ħaġa ġdida għal Malta." Waqt li wera x-xewqa li dawn l-avvenimenti jkunu mezz ta' għaqda, evidenti s-sodisfazzjon tas-Sindku li l-lokalità li jmexxi ntgħażlet biex iġġorr dan it-titlu tul is-sena d-dieħla. "Dan l-unur niddedikah lill-poplu Marsi, għax il-poplu Marsi huwa ħabrieki, hemm dinamiżmu, hemm ħajja kbira fil-kultura tal-Marsa u għandna ċans u opportunità kbira biex aħna, flimkien mal-għaqdiet kollha tal-lokal, nuru s-sbuħija tal-lokal tagħna." Il-Minstru għall-Wirt Nazzjonali, l-Arti u l-Gvern Lokali, Jose Herrera, qal li l-Gvern hu impenjat jara r-reġenerazzjoni tal-Marsa u wera l-fehma li wasal iż-żmien li hawnhekk igawdi minn investiment qawwi bħalma sar fin-naħa tal-Kottonera. Qal li t-titlu ta' Belt tal-Kultura u l-mitejn elf Ewro f'fondi li ngħataw għandu jkun bidu tajjeb għal aktar attività u attenzjoni fil-Marsa.